กลุ่มเกษตรกรของบทำโครงการมากถึง 1,800 โครงการ ล่าสุดอนุมัติไปแล้ว 328 โครงการ
นายสมยศ ภิราญคำ รองเลขาธิการสำนักงานกองทุนฟื้นฟูและพัฒนาเกษตรกร กล่าวถึงกองทุนฟื้นฟูและพัฒนาเกษตรกร ว่า เป็นกองทุนที่ตั้งขึ้นเพื่อช่วยเหลือเกษตรกรที่รวมกลุ่มกันตั้งแต่ 50 คนขึ้น แล้วอยากได้งบประมาณไปทำกิจกรรมทางการเกษตรต่างๆ สามารถทำแผนยื่นของบผ่านสำนักงานกองทุนฟื้นฟูและพัฒนาเกษตรกร สาขาจังหวัดได้ จากการดำเนินงานถึงปัจจุบันมีสมาชิกเกษตรกรทั่วประเทศแล้ว 80,000 กลุ่ม รวมสมาชิก 5 ล้านคน การดำเนินงานตั้งแต่ปลายปี 2563 ถึงต้นปี 2564 มีการยื่นความต้องการเข้ามาแล้วถึง 1,800 โครงการ รวมเป็นเงินกว่า 12,000 ล้านบาท แต่ด้วยงบประมาณกองทุนฟื้นฟูฯ ปี 2564 มีทั้งสิ้น 340 ล้านบาท จึงอนุมัติได้ตามกรอบที่มี ซึ่งล่าสุดจนถึงวันนี้ได้พิจารณาอนุมัติงบประมาณแก่กลุ่มเกษตรกรไปแล้ว 328 โครงการ เป็นเงินรวม 172 ล้านบาท และจะเร่งพิจารณาตามเกณฑ์จนเต็มกรอบวงเงิน หากงบไม่พอโครงการที่ผ่านเกณฑ์จะขอจากงบประมาณปีหน้าต่อไปโครงการส่วนใหญ่ที่กลุ่มเกษตรกร เสนอของบเข้ามามีกลุ่ม 18 ประเภท อาทิ โครงการเลี้ยงสัตว์ ปลูกพืชไร่ พืชสวน สมุนไพร อย่างไรก็ตามได้มีการออกหนังสือแจ้งไปยังสาขาจังหวัด ให้ชะลอการเบิกจ่ายเฉพาะโครงการเลี้ยงโคกระบือออกไปก่อนจนกว่าสถานการณ์การระบาดของโรคลัมปี สกิน จะคลี่คลาย ค่อยกลับมาเดินหน้าต่อเพื่อลดความเสี่ยง